กฎกระทรวงกฎกระทรวงฉบับที่๑๐ (พ.ศ. ๒๕๒๓)ออกตามความในพระราชบัญญัติระเบียบข้าราชการกรมตำรวจพ.ศ. ๒๕๒๑ว่าด้วยการทดลองปฏิบัติหน้าที่ราชการ------------- อาศัยอำนาจตามความในมาตรา๔ และมาตรา ๓๔ แห่งพระราชบัญญัติระเบียบข้าราชการตำรวจ พ.ศ. ๒๕๒๑ รัฐมนตรีว่าการกระทรวงมหาดไทยออกกฎกระทรวงไว้ ดังต่อไปนี้ ข้อ๑ ในกฎกระทรวงนี้ "ผู้บังคับบัญชาชั้นต้น"หมายความว่า หัวหน้าส่วนราชการชั้นต้นหรือผู้ได้รับมอบหมายให้เป็นผู้บังคับบัญชาโดยตรงของผู้ทดลองปฏิบัติหน้าที่ราชการ "ผู้มีอำนาจสั่งบรรจุ"หมายความว่า ผู้มีอำนาจสั่งบรรจุตามมาตรา ๒๒ ข้อ๒ให้ผู้ได้รับบรรจุเป็นข้าราชการตำรวจตามมาตรา ๒๒ ทดลองปฏิบัติหน้าที่ราชการในตำแหน่งที่ได้รับแต่งตั้งตามมาตรา ๒๔เป็นเวลาหกเดือน นับแต่วันเข้าปฏิบัติหน้าที่ราชการเป็นต้นไปเว้นแต่ผู้ที่สำเร็จการศึกษาจากโรงเรียนนายร้อยตำรวจและได้รับการบรรจุเป็นข้าราชการตำรวจชั้นสัญญาบัตร ไม่ต้องทดลองปฏิบัติหน้าที่ราชการ สำหรับพลตำรวจกองประจำการที่ได้รับบรรจุเป็นพลตำรวจสำรองพิเศษให้ถือว่าเริ่มทดลองปฏิบัติหน้าที่ราชการในตำแหน่งที่ได้รับแต่งตั้งตั้งแต่วันที่ได้รับการบรรจุ สำหรับพลตำรวจสำรองที่ได้รับบรรจุเป็นพลตำรวจสำรองพิเศษหรือเป็นข้าราชการตำรวจชั้นประทวนหรือเป็นข้าราชการตำรวจชั้นสัญญาบัตร ให้ถือว่าเริ่มทดลองปฏิบัติหน้าที่ราชการในตำแหน่งที่ได้รับแต่งตั้งตั้งแต่วันที่ได้รับการบรรจุ ข้อ๓การรายงานผลการทดลองปฏิบัติหน้าที่ราชการ มี ๒ กรณี คือ การรายงานว่าควรให้ผู้ทดลองปฏิบัติหน้าที่ราชการรับราชการต่อไปเพราะผู้นั้นได้ทดลองปฏิบัติหน้าที่ราชการครบถ้วนตามเวลาที่กำหนดไว้แล้วผลการทดลองปฏิบัติหน้าที่ราชการปรากฏว่าเป็นผู้มีความประพฤติ ความรู้ความสามารถเหมาะสมควรให้ผู้นั้นรับราชการต่อไปได้ กรณีหนึ่ง และการรายงานว่าควรให้ผู้ทดลองปฏิบัติหน้าที่ราชการออกจากราชการเพราะมีความประพฤติไม่ดี หรือไม่มีความรู้ หรือไม่มีความสามารถเหมาะสมไม่ควรให้ผู้นั้นรับราชการต่อไป อีกกรณีหนึ่ง ข้อ๔การรายงานว่าควรให้ผู้ทดลองปฏิบัติหน้าที่ราชการรับราชการต่อไป ให้รายงานเมื่อผู้นั้นทดลองปฏิบัติหน้าที่ราชการครบหกเดือนตามที่กำหนดไว้ในข้อ๒ แล้ว โดยให้ผู้บังคับบัญชาชั้นต้นรายงานผลการทดลองปฏิบัติหน้าที่ราชการของผู้นั้นต่อผู้บังคับบัญชาชั้นเหนือขึ้นไปตามลำดับจนถึงผู้มีอำนาจสั่งบรรจุตามแบบหมายเลข ๑ ท้ายกฎกระทรวงนี้ ภายในเจ็ดวันนับแต่วันได้รับรายงานให้ผู้บังคับบัญชาชั้นเหนือขึ้นไปแต่ละระดับรายงานตามลำดับจนถึงผู้มีอำนาจสั่งบรรจุถ้ามีข้อสังเกตให้รายงานขึ้นไปประกอบการพิจารณาสั่งการของผู้มีอำนาจสั่งบรรจุด้วย เมื่อผู้มีอำนาจสั่งบรรจุได้รับรายงานแล้วเห็นว่าควรให้ผู้นั้นรับราชการต่อไปได้ ให้ผู้มีอำนาจสั่งบรรจุรายงานให้ ก.ตร. ทราบ ตามแบบหมายเลข๒ ท้ายกฎกระทรวงนี้ หรือถ้าผู้มีอำนาจสั่งบรรจุเห็นว่าไม่ควรให้ผู้นั้นรับราชการต่อไป ให้มีคำสั่งให้ผู้นั้นออกจากราชการ คำสั่งดังกล่าวให้สั่งภายในเจ็ดวันนับแต่วันได้รับรายงานตามวรรคสองแล้วให้ส่งสำเนาคำสั่งให้ออกจากราชการไปให้ ก.ตร. ทราบ ข้อ๕การรายงานว่าควรให้ผู้ทดลองปฏิบัติหน้าที่ราชการออกจากราชการ ให้ผู้บังคับบัญชาชั้นต้นรายงานต่อผู้บังคับบัญชาชั้นเหนือขึ้นไปตามลำดับจนถึงผู้มีอำนาจสั่งบรรจุตามแบบหมายเลข ๑ ท้ายกฎกระทรวงนี้โดยให้รายงานทันทีที่เห็นว่าผู้ทดลองปฏิบัติหน้าที่ราชการมีความประพฤติไม่ดี หรือไม่มีความรู้หรือไม่มีความสามารถเหมาะสมที่จะให้รับราชการต่อไป ภายในเจ็ดวันนับแต่วันได้รับรายงานให้ผู้บังคับบัญชาชั้นเหนือขึ้นไปแต่ละระดับรายงานตามลำดับจนถึงผู้มีอำนาจสั่งบรรจุถ้ามีข้อสังเกตให้รายงานขึ้นไปประกอบการพิจารณาสั่งการของผู้มีอำนาจสั่งบรรจุด้วย เมื่อผู้มีอำนาจสั่งบรรจุได้รับรายงานแล้วเห็นว่าไม่ควรให้ผู้นั้นรับราชการต่อไป ให้มีคำสั่งให้ผู้นั้นออกจากราชการคำสั่งดังกล่าวให้สั่งภายในเจ็ดวันนับแต่วันได้รับรายงานตามวรรคสอง แล้วให้ส่งสำเนาคำสั่งให้ออกจากราชการไปให้ ก.ตร.ทราบ หรือถ้าเห็นว่ายังไม่ควรให้ออกจากราชการและผู้นั้นยังทดลองปฏิบัติหน้าที่ราชการไม่ครบหกเดือน ให้สั่งให้ผู้นั้นทดลองปฏิบัติหน้าที่ราชการต่อไปอีกระยะหนึ่งแต่เวลาทดลองปฏิบัติหน้าที่ราชการระยะแรกกับระยะหลังรวมกันแล้วต้องไม่เกินหกเดือน ในกรณีที่ผู้มีอำนาจสั่งบรรจุสั่งให้ทดลองปฏิบัติหน้าที่ราชการต่อไปอีกระยะหนึ่งถ้าผู้บังคับบัญชาชั้นต้นเห็นว่าไม่ควรให้ผู้นั้นรับราชการต่อไป แม้ผู้นั้นจะยังทดลองปฏิบัติหน้าที่ราชการไม่ครบหกเดือน ให้ผู้บังคับบัญชาชั้นต้นผู้บังคับบัญชาชั้นเหนือขึ้นไปตามลำดับ และผู้มีอำนาจสั่งบรรจุ ดำเนินการตามวรรคหนึ่ง วรรคสองและวรรคสาม ในกรณีที่ผู้ได้รับบรรจุและแต่งตั้งได้ทดลองปฏิบัติหน้าที่ราชการจนครบหกเดือนแล้วให้ผู้บังคับบัญชาชั้นต้นรายงานต่อผู้บังคับบัญชาชั้นเหนือขึ้นไปตามลำดับจนถึงผู้มีอำนาจสั่งบรรจุว่าจะควรให้ผู้นั้นรับราชการต่อไปหรือไม่ถ้าเป็นการรายงานว่าไม่ควรให้รับราชการต่อไป ให้รายงานภายในเจ็ดวันนับแต่วันครบกำหนดหกเดือนเมื่อผู้มีอำนาจสั่งบรรจุ ข้อ๖ในกรณีที่เห็นว่าตำแหน่งใดมีลักษณะงานสมควรให้ทดลองปฏิบัติหน้าที่ราชการน้อยกว่าหรือมากกว่าหกเดือน ให้กรมตำรวจทำความตกลงกับก.ตร. กำหนดระยะเวลาที่จะให้ทดลองปฏิบัติหน้าที่ราชการให้เหมาะสมกับลักษณะงานของตำแหน่งนั้น และให้ดำเนินการตามข้อ ๔ และข้อ ๕ โดยอนุโลม ให้ไว้ ณ วันที่ ๔ มีนาคม พ.ศ. ๒๕๒๓ ประเทือง กีรติบุตร รัฐมนตรีว่าการกระทรวงมหาดไทย[ดูข้อมูลจากภาพกฎหมาย]+------------------------------------------------------------------------------------------------------+หมายเหตุ :- เหตุผลในการประกาศใช้กฎกระทรวงฉบับนี้ คือเนื่องจากมาตรา ๓๔ แห่งพระราชบัญญัติระเบียบข้าราชการตำรวจ พ.ศ. ๒๕๒๑ ได้บัญญัติว่าผู้ได้รับการบรรจุเข้ารับราชการเป็นข้าราชการตำรวจ และได้รับการแต่งตั้งให้ดำรงตำแหน่งใดจะให้ทดลองปฏิบัติหน้าที่ราชการในตำแหน่งนั้นก็ได้ ทั้งนี้ตามหลักเกณฑ์และวิธีการที่กำหนดในกฎกระทรวงจึงจำเป็นต้องออกกฎกระทรวงนี้[รก.๒๕๒๓/๓๙/๓๙พ / ๑๑ มีนาคม ๒๕๒๓ ]